**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 17.02.2024, ora 08.00 – 18.02.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 18.02.2024, ora 07.00**

**RÂURI**

Debitele au fost în general în scădere, exceptând râurile din bazinele hidrografice: Vedea, Rm. Sărat, Putna, Bârlad, afluenții Prutului, pe cele din Dobrogea unde au fost staționare și cursul mijlociu și inferior al Siretului unde au fost în creștere prin propagare.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraş, Nera, Suceava, Moldova, Bistrița, Trotuș, Putna, bazinul superior și mijlociu al Oltului, bazinele superioare ale Jiului şi Buzăului şi pe cursurile Siretului şi Prutului.

Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Rm. Sărat, Bârlad, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general în scădere, exceptând râurile din bazinele hidrografice: Vedea, Argeș, Ialomița, Putna, Rm. Sărat, Bârlad, afluenții Prutului şi pe cele din Dobrogea, unde vor fi relativ staționare.

Sunt posibile ușoare creșteri de niveluri și debite pe unele râuri mici din sud – vestul, centrul și nordul țării, datorită precipitațiilor lichide, slab cantitativ, prognozate și cedării apei din stratul de zăpadă din zonele montane aferente.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în țară (secțiunea Baziaș) în intervalul 17.02.2024 – 18.02.2024 a fost în creştere, având valoarea de 7200 m3/s, peste media multianuală a lunii februarie (5300 m3/s).

În aval de Porţile de Fier, debitele au fost în creștere.

Debitul la intrarea în țară (secțiunea Baziaș) va fi în creştere (7400 m3/s).

În aval de Porţile de Fier, debitele vor fi în creștere.

***Se situează în faza I-a de apărare următoarele sectoare de dig:***

* Sf. Gheorghe și Tudor Vladimirescu (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situația meteorologică în intervalul 17.02.2024, ora 08.00 – 18.02.2024, ora 06.00**

**ÎN ŢARĂ**

Pe parcursul zilei, în regiunile intracarpatice, precum și în zonele montane și submontane, vremea a fost predominant frumoasă, cu cer senin și mult mai caldă decât în mod obișnuit la această dată; în schimb, în sud și în est, nebulozitatea stratiformă a fost persistentă (cu precădere în Dobrogea și în zonele joase din Muntenia și Moldova), izolat s-a semnalat burniță, iar valorile termice au fost apropiate sau doar ușor peste normele perioadei. Temperaturile maxime s-au încadrat între 3 grade la Bârlad, Tulcea, Gorgova, Sulina, Jurilovca, Corugea, Gura Portiței și Polovragi și 17 grade la Vărădia de Mureș și Banloc. Noaptea, cerul s-a înnorat treptat în vest, centru și nord; a plouat slab în Maramureș și nordul Moldovei, local în Transilvania și pe arii restrânse în Crișana, iar la munte au fost precipitații predominant sub formă de ninsoare; în estul teritoriului, nebulozitatea joasă a persistat, iar în sud cerul a fost variabil spre mai mult senin. Vântul a suflat slab și moderat, cu ușoare intensificări în deltă și în sudul Banatului (viteze de până la 40 km/h), iar în a doua parte a intervalului și pe crestele montane. Este strat de zăpadă, în ușoară diminuare, în cea mai mare parte a zonei montane și aseară la ora 20 măsura *-în platformele stațiilor meteorologice*- până la 162 cm în Munții Făgăraș, 143 cm în Munții Călimani și 115 cm în Munții Țarcu. La ora 6, valorile termice erau cuprinse între -5 grade la Întorsura Buzăului și 7 grade la Șiria. Local și temporar s-a semnalat ceață în regiunile extracarpatice, precum și în depresiunile din estul și sud-estul Transilvaniei, unde a fost persistentă.

*Observație: de ieri de la ora 6 au fost în vigoare 7 atenționări cod galben pentru fenomene meteorologice periculoase imediate, 2 emise de către SRPV Sibiu, 2 de către SRPV Bacău, 2 de către SRPV Craiova și 1 de către CNPM București pentru Muntenia.*

**LA BUCUREŞTI**

Pe parcursul zilei, nebulozitatea joasă a persistat, astfel că valorile termice au fost mult mai scăzute decât în ziua precedentă, cu o maximă de 7 grade (ușor peste media climatologică a datei), dar noaptea cerul a devenit mai mult senin. Vântul a suflat în general slab. La ora 6 se înregistrau 0 grade la stația meteo Băneasa, 1 grad la Filaret și 2 grade la Afumați.

**3. Prognoza meteorologică în intervalul 18.02.2024, ora 08.00 – 19.02.2024, ora 08.00**

**ÎN ŢARĂ**

Regimul termic va fi în continuare caracterizat de valori peste normele climatologice în cea mai mare parte a țării; temperaturile maxime se vor încadra în general între 7 și 15 grade, iar cele minime între -5 și 5 grade. Cerul va avea înnorări, în general persistente în centru, est și sud și temporare în restul teritoriului. Va ploua slab, ziua - pe arii restrânse în Transilvania și Moldova și izolat în Banat, iar spre seară și noaptea - pe spații mici în Dobrogea, precum și în dealurile Olteniei și ale Munteniei. La munte, vor fi precipitații slabe, predominant sub formă de ninsoare, în restrângere treptată în a doua parte a intervalului către Carpații Meridionali. Vântul va sufla slab și moderat, cu ușoare intensificări (rafale de 45...50 km/h), pe parcursul zilei, în Moldova, Dobrogea, estul Munteniei, pe crestele montane, dar și în extremitatea de sud-vest. Pe alocuri va fi ceață.

**LA BUCUREŞTI**

Regimul termic va fi în continuare caracterizat de valori mai mari decât cele specifice perioadei, astfel încât maxima va fi de 9...11 grade, iar minima de 3...4 grade. Cerul va avea înnorări în mare parte din interval, dar condițiile de ploaie slabă vor fi reduse. Vântul va sufla slab până la moderat.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrării apei din sursa r. Miletin – ac.Halceni.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se menține situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor de la 33.0 l/s la 26.0 l/s la sursa r. Bahlui – ac.Pârcovaci corespunzator treptei III de aplicare a restricțiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: S.C. AQUAVAS S.A. VASLUI – Sucursala Vaslui din acumularea Solesti.

***Administratia Bazinala de Apă Olt***

* **Judetul Brasov:** Incepand cu data de 21.12.2023 Compania APA Brasov S.A. anunta inceperea diminuarii preluarii de apa bruta din Acumularea Sacele – pr.Tarlung cu 450 l/s si inceperea compensarii necesarului de apa din sursa subterana de rezerva - Front captare A.N.I.F. – zona Harman Prejmer (aplicare prevederi “Plan de restrictii si folosire a apei in periodele deficitare”). Nu s-au impus restrictii de alimentare cu apa la populatie.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Administrația Rezervației Biosferei Delta Dunării Tulcea*** informează telefonic despre producerea, in data de 17.02.2024, ora 15.00, unui incendiu de vegetație uscata (stuf, papura, rogoz) in zona de Est a lacului Erenciuc, la Nord de brațul Sfântu Gheorghe, județul Tulcea. Nu se cunosc cauzele declanșatoare. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**